Kommissionens beslutning

af 16. maj 2003

om anden ændring af beslutning 2003/289/EF om beskyttelsesforanstaltninger mod aviær influenza i Belgien

(meddelt under nummer K(2003) 1688)

(Kun den franske og den nederlandske udgave er autentiske)

(EØS-relevant tekst)

(2003/356/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved Europa-Parlamentets og Rådets direktiv 2002/33/EF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF(4), særlig artikel 9,

under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum(5), særlig artikel 4, stk. 1 og 3, og

ud fra følgende betragtninger:

(1) Den 16. april 2003 meddelte de belgiske veterinærmyndigheder Kommissionen, at de nærede kraftig mistanke om, at der forekom aviær influenza i provinsen Limburg, hvilket senere blev officielt bekræftet.

(2) De belgiske myndigheder har straks inden den officielle bekræftelse af sygdommen gennemført de foranstaltninger, der er fastsat i Rådets direktiv 92/40/EØF om fællesskabsforanstaltninger til bekæmpelse af aviær influenza(6).

(3) For at sikre klare og gennemsigtige bestemmelser vedtog Kommissionen efter høring af de belgiske myndigheder beslutning 2003/275/EF af 16. april 2003 om beskyttelsesforanstaltninger som følge af kraftig mistanke om aviær influenza i Belgien(7), som blev afløst af beslutning 2003/289/EF(8), ændret ved beslutning 2003/317/EF(9), hvorved de af Belgien trufne foranstaltninger skærpedes.

(4) Siden den 27. april er der ikke i Belgien registreret yderligere tilfælde af aviær influenza eller opstået mistanke herom, hvoraf det kan konkluderes, at sygdommen er blevet bekæmpet med held. Fjerkræbedrifterne i de etablerede stødpudezoner er blevet tømt, og der vil først blive genindsat ny besætning efter en periode, hvor staldene har stået tomme efter rengøring og desinfektion.

(5) Efter endnu en periode frem til den 26. maj 2003 bør de gældende handelsrestriktioner, hvis der ikke har været anmeldt nye udbrud, begrænses til de tidligere sygdomsramte områder og til en passende stødpudezone rundt om dette område, og der bør gives tilladelse til handel med levende fjerkræ og fjerkræprodukter fra resten af Belgiens område, der så kan betragtes som fri for aviær influenza.

(6) De sundhedscertifikater, der eventuelt skal anvendes fra den 27. maj 2003 for sendinger af levende fjerkræ og rugeæg med oprindelse i det afgrænsede område i Belgien og bestemt for en anden medlemsstat eller et tredjeland, bør ændres tilsvarende.

(7) De foranstaltninger, der er fastsat i beslutning 2003/289/EF, bør forlænges og tilpasses yderligere på baggrund af sygdommens udvikling.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 2003/289/EF foretages følgende ændringer:

1) Artikel 3, stk. 1, affattes således:"Uden at de foranstaltninger, der allerede er truffet i henhold til direktiv 92/40/EØF, derved indskrænkes, sørger de belgiske myndigheder for, at den forebyggende tømning af risikobedrifter i de zoner, hvor der gælder restriktioner, og i de i bilaget beskrevne zoner samt slagtningen af andet fjerkræ og andre fugle, der holdes i disse områder, og som anses for udsat for at blive smittet, tilendebringes hurtigst muligt."

2) Som artikel 7a indsættes:

"Artikel 7a

1. Hvis der ved midnat den 26. maj 2003:

a) ikke er anmeldt yderligere udbrud af aviær influenza i Belgien inden den 26. maj 2003, kl. 17.00 og

b) alle kliniske undersøgelser og laboratorieundersøgelser, der er foretaget i Belgien i forbindelse med bedrifter, der er inficeret, under mistanke eller mistænkt for at være kontamineret med aviær influenza, har givet negativt resultat,

affattes artikel 1 således:

'Artikel 1

1. Uden at de foranstaltninger, som Belgien i henhold til direktiv 92/40/EØF har truffet i overvågningszonerne, derved indskrænkes, sørger de belgiske veterinærmyndigheder for, at der ikke afsendes levende fjerkræ, rugeæg eller frisk, uforarbejdet og ikke-varmebehandlet fjerkrægødning og -strøelse fra provinserne Antwerpen og Limburg til andre dele af Belgien, til andre medlemsstater eller til tredjelande.

2. Uden at de foranstaltninger, som Belgien i henhold til direktiv 92/40/EØF har truffet i overvågningszonerne, derved indskrænkes, sørger de belgiske veterinærmyndigheder for, at levende fjerkræ og rugeæg ikke transporteres på provinserne Antwerpens og Limburgs område.

3. Uanset stk. 2 kan de ansvarlige veterinærmyndigheder, som træffer alle de fornødne biosikkerhedsforanstaltninger i overensstemmelse med artikel 4 og 5 for at undgå spredning af aviær influenza, tillade transport fra områder uden for overvågningszonerne af:

a) fjerkræ til omgående slagtning, herunder udsætterhøns, til et slagteri, som er udpeget af de ansvarlige veterinærmyndigheder

b) daggamle kyllinger og æglægningsklare hønniker til en bedrift eller et anlæg under officiel kontrol, hvor der ikke holdes andet fjerkræ

c) rugeæg til et rugeri under officiel kontrol.

Hvis levende fjerkræ, der transporteres i henhold til litra a) eller b), har oprindelse i en anden medlemsstat eller et tredjeland, skal transporten godkendes af de belgiske myndigheder og den ansvarlige myndighed i afsendelsesmedlemsstaten eller -tredjelandet.

4. Uanset stk. 2 kan de ansvarlige veterinærmyndigheder, som træffer alle de fornødne biosikkerhedsforanstaltninger for at undgå spredning af aviær influenza, tillade transport af levende fjerkræ og rugeæg, der ikke er forbudt ved Rådets direktiv 92/40/EØF, navnlig med hensyn til flytning af daggamle kyllinger i henhold til artikel 9, stk. 4, litra a), b) og c), til bedrifter på provinserne Antwerpens og Limburgs område under officiel kontrol.'

2. Med henblik på anvendelsen af stk. 1 underretter Belgien den 26. maj 2003 Kommissionen og medlemsstaterne om, hvorvidt betingelserne i stk. 1 er opfyldt.

3. Uden at artikel 1, stk. 1, tilsidesættes, skal de sundhedscertifikater, der ledsager sendinger af levende fjerkræ og rugeæg med oprindelse i og/eller afsendt fra Belgiens område bortset fra Antwerpen og Limburg, og som skal underskrives fra den 27. maj 2003, hvis betingelserne i stk. 2 er opfyldt, være forsynet med følgende erklæring: 'Denne sending opfylder dyresundhedsbetingelserne i beslutning 2003/356/EF'."

3) I artikel 4, litra a) og b), indsættes efter "returneres" følgende:"efter at være rengjort og desinficeret i overensstemmelse med litra d) eller håndteres på anden måde under officielt tilsyn og efter myndighedernes instrukser for at undgå krydskontaminering."

4) I artikel 8 ændres "til den 16. maj 2003, kl. 24.00" til "til den 30. maj 2003, kl. 24.00."

Artikel 2

Denne beslutning er rettet til Kongeriget Belgien.

Udfærdiget i Bruxelles, den 16. maj 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 315 af 19.11.2002, s. 14.

(3) EFT L 395 af 30.12.1989, s. 13.

(4) EFT L 62 af 15.3.1993, s. 49.

(5) EFT L 18 af 23.1.2003, s. 11.

(6) EFT L 167 af 22.6.1992, s. 1.

(7) EUT L 99 af 17.4.2003, s. 57.

(8) EUT L 105 af 26.4.2003, s. 24.

(9) EUT L 115 af 9.5.2003, s. 82.